Τροποποιημένη πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Διαδικασία .

Κατ' εφαρμογή των κατευθύνσεων που ελήφθησαν υπόψη σχετικά με μια πολιτική εξωτερικής ανάθεσης, η Επιτροπή ενέκρινε, στις 14 Δεκεμβρίου 2000, πρόταση κανονισμού του Συμβουλίου περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων [1].

[1] ΕΕ C 120 E της 24 Απριλίου 2001, σ. 140-145.

Σύμφωνα με τις διατάξεις του άρθρου 308 της συνθήκης ΕΚ, η πρόταση αυτή διαβιβάστηκε στο Συμβούλιο και το Ευρωπαϊκό Κοινοβούλιο.

Το Ευρωπαϊκό Κοινοβούλιο ενέκρινε, στις 5 Ιουλίου 2001, νομοθετικό ψήφισμα στο οποίο περιλαμβάνονται είκοσι περίπου τροπολογίες στην πρόταση.

Το Ελεγκτικό Συνέδριο, κληθέν από το Συμβούλιο στις 8 Μαρτίου 2001, εξέδωσε στις [...] Οκτωβρίου 2001 γνώμη και πρότεινε ορισμένες τροποποιήσεις στην πρόταση.

Με βάση τις θέσεις που διατύπωσε το Κοινοβούλιο και λαμβάνοντας υπόψη τις προτάσεις του Ελεγκτικού Συνεδρίου, η Επιτροπή ενέκρινε την παρούσα τροποποιημένη πρόταση.

2. αναλυση των τροποποιησεων που προταθηκαν απο τα αλλα οργανα.

2.1. Γενική παρατήρηση

Το Κοινοβούλιο και το Ελεγκτικό Συνέδριο τάχθησαν γενικά υπέρ της οικονομίας και των βασικών σημείων της αρχικής πρότασης, υπογραμμίζοντας ότι αποτελεί σημαντικό στοιχείο απάντησης στις ανησυχίες που είχαν διατυπώσει αυτά τα όργανα στο παρελθόν, ειδικότερα όσον αφορά την ανάθεση της διαχείρισης ορισμένων καθηκόντων σχετικών με κοινοτικά προγράμματα σε ιδιωτικούς οργανισμούς (ΓΤΒ).

2.2. Ειδικές παρατηρήσεις

2.2.1. Καθήκοντα

Όσον αφορά τις αρμοδιότητες των οργανισμών, το Κοινοβούλιο εξέφρασε την επιθυμία να τεθούν εντός περιοριστικότερου πλαισίου, από άποψη εξειδίκευσης και διάρκειας, τα καθήκοντα που μπορεί να ανατεθούν στους εκτελεστικούς οργανισμούς. Η Επιτροπή επιθυμεί συγκεκριμένα να μπορεί να αναθέτει στους οργανισμούς, για παράδειγμα, τη διαχείριση πολλών επιχειρήσεων, ακόμα και ελάχιστα εξειδικευμένων ("μαζική διαχείριση"), και δεν είναι σε θέση να αποδεχθεί αυτή την τροπολογία.

2.2.2. Όροι σύστασης και κατάργησης των οργανισμών :

- Νομική βάση : η τροπολογία του Κοινοβουλίου που αποβλέπει στην κατάργηση της αναφοράς στο άρθρο 308 της συνθήκης δεν μπορεί να ληφθεί υπόψη. Συγκεκριμένα, το εν λόγω άρθρο συνιστά τη μόνη δυνατή νομική βάση, ελλείψει ειδικής βάσης που να προβλέπει τη σύσταση νομικών οντοτήτων ξεχωριστών από την Επιτροπή, επιφορτισμένων με την εκτέλεση κοινοτικών προγραμμάτων.

- Όροι δημιουργίας: Αντίθετα, για την προετοιμασία κάθε απόφασης σχετικής με την εξωτερική ανάθεση σε εκτελεστικούς οργανισμούς, η Επιτροπή κατανοεί την ανησυχία του Κοινοβουλίου για την επέκταση των κριτηρίων που πρέπει να λαμβάνονται υπόψη (όπως η επίπτωση στους ανθρώπινους πόρους) κατά την ανάλυση πριν από κάθε απόφαση για εξωτερική ανάθεση έργου σε εκτελεστικούς οργανισμούς, και ενσωματώνει την προτεινόμενη τροπολογία.

- Επιτροπολογία: η τροπολογία του Κοινοβουλίου που αποβλέπει στην κατάργηση της διαδικασίας μέσω κανονιστικής επιτροπής για τη δημιουργία και την κατάργηση των οργανισμών δεν μπορεί να ληφθεί υπόψη, δεδομένου ότι οι διατάξεις της απόφασης 468/1999 περί επιτροπολογίας εφαρμόζονται αυστηρά.

- Κατάργηση: Οι οργανισμοί θα δημιουργηθούν με συγκεκριμένο σκοπό, και το Ελεγκτικό Συνέδριο επιμένει να ασκεί η Επιτροπή ουσιαστικά την εξουσία της να προβαίνει σε κατάργηση οργανισμού που αποβαίνει περιττός. Η διατύπωση του άρθρου 3 ενισχύεται προς αυτή την έννοια στην τροποποιημένη πρόταση. Αντίθετα, η πρόταση του Ελεγκτικού Συνεδρίου να επιστρέφει στους λογαριασμούς της Επιτροπής το σύνολο των περιουσιακών στοιχείων και των ενός οργανισμού ευθύς μόλις τεθεί σε κίνηση η διαδικασία διάλυσής του στερείται νομικής αυτονομίας, που απαιτεί η διαδικασία εκκαθάρισης των περιουσιακών στοιχείων να ολοκληρωθεί μέχρις ότου διαλυθεί ο ορργανισμός, οπότε και η Επιτροπή λαμβάνει το τελικό αποτέλεσμα της εκκαθάρισης, ενεργητικό ή παθητικό. Συνεπώς, δεν μπορεί να γίνει αποδεκτή.

2.2.3. Διαχειριστικά όργανα, προσωπικό και έδρα

- Διαχειριστικά όργανα : Όσον αφορά τα καθήκοντα της διευθύνουσας επιτροπής, η πρόταση του Ελεγκτικού Συνεδρίου να του ανατεθεί η μέριμνα για τον προσδιορισμό των στόχων και των δεικτών απόδοσης του οργανισμού κατά τη σύστασή του δεν μπορεί να γίνει αποδεκτή, δεδομένου ότι οι εν λόγω στόχοι και δείκτες καθορίζονται από τη φύση τους με άλλα κείμενα: την ιδρυτική πράξη ή τη σύμβαση μεταξύ οργανισμού και Επιτροπής, ή την πράξη ανάθεσης εκ μέρους της Επιτροπής στον οργανισμό. Αντίθετα, στο ετήσιο πρόγραμμα εργασίας θα συμπεριληφθούν λεπτομερείς δείκτες απόδοσης.

- Προσωπικό : Η Επιτροπή συμμερίζεται πλήρως τις ανησυχίες που εξέφρασε το Κοινοβούλιο σχετικά με το προσωπικό των οργανισμών, δηλαδή να εξασφαλίζεται για αυτούς, με ανανεώσιμες συμβάσεις, η συνέχεια του αναγκαίου για τη λειτουργία τους προσωπικού. Εξάλλου, σύμφωνα με άλλη τροπολογία του Κοινοβουλίου, προστίθεται διάταξη για να προβλεφθεί καθεστώς νομικής ευθύνης για το προσωπικό των οργανισμών.

- Έδρα: Η τροπολογία του Κοινοβουλίου που αποσκοπεί στο να δοθεί στον εκάστοτε οργανισμό η δυνατότητα να οργανώνει γεωγραφικά τις υπηρεσίες του σύμφωνα με τις διαχειριστικές ανάγκες γίνεται αποδεκτή (αφαιρώντας κάθε αναφορά σε επιχειρησιακά παραρτήματα). Αντίθετα, δεν θα ήταν αποδεκτή η πρόταση του Ελεγκτικού Συνεδρίου να δοθεί η δυνατότητα στον εκάστοτε οργανισμό να έχει την έδρα του σε άλλο μέρος απ' όπου είναι η έδρα των οργάνων, και τούτο ώστε να εξασφαλίζεται στενή συνεργασία μεταξύ των υπηρεσιών της Επιτροπής και του οργανισμού, ώστε να διατηρείται ακέραια η σειρά των ευθυνών και να μη δημιουργούνται εμπόδια στον έλεγχο που ασκεί η Επιτροπή.

2.2.4. Δημοσιονομικό και χρηματοδοτικό καθεστώς

- Προετοιμασία του προϋπολογισμού: Το Κοινοβούλιο ζητά να επιβεβαιώνεται ρητά η συμφωνία του προγράμματος εργασίας των εκτελεστικών οργανισμών με τις δημοσιονομικές αποφάσεις, πράγμα που λαμβάνεται υπόψη στην πρόταση.

- Σχετικά με την κατάρτιση του προϋπολογισμού, οι τροπολογίες του Κοινοβουλίου που αποσκοπούν στην σαφέστερη έκφραση της ευθύνης της δημοσιονομικής αρχής γίνονται αποδεκτές.

- Η τροπολογία του Κοινοβουλίου που αποσκοπεί στην συμπερίληψη του οργανογράμματος του οργανισμού στο σχέδιο του προϋπολογισμού, δεν μπορεί να γίνει αποδεκτή, επειδή το οργανόγραμμα αφορά καθαρά την εσωτερική οργάνωση των υπηρεσιών του οργανισμού και δεν χρειάζεται να υποβληθεί στη δημοσιονομική αρχή. Αντίθετα, ο πίνακας προσωπικού θα υποβληθεί στη δημοσιονομική αρχή. Φυσικά, ο οργανισμός δεν θα μπορεί να εγκρίνει τον προϋπολογισμό του πριν από την έγκριση του γενικού προϋπολογισμού των Ευρωπαϊκών Κοινοτήτων.

- Εκτέλεση του προϋπολογισμού: Όπως ζητήθηκε με τροπολογία του Κοινοβουλίου, κάθε τροποποίηση του προϋπολογισμού του οργανισμού θα υποβάλλεται στις ίδιες διαδικασίες που υποβάλλεται η έγκρισή του.

- Το Ελεγκτικό Συνέδριο θέτει το ερώτημα κατά πόσον τηρούνται οι αρχές του "προϋπολογισμού βάσει δραστηριοτήτων" (ΠΒΔ): στο επίπεδο της Επιτροπής, οι αρχές αυτές τηρούνται απολύτως, δεδομένου ότι οι πιστώσεις λειτουργίας αντιπροσωπεύουν ποσοστό των επιχειρησιακών πιστώσεων που διαχειρίζεται ο οργανισμός. Είναι συνεπώς σαφής η σχέση μεταξύ αυτών και των πόρων που προορίζονται για τη διαχείρισή τους. Αντίθετα, δεδομένου ότι ο προϋπολογισμός του οργανισμού αποτελείται αποκλειστικά από πιστώσεις λειτουργίας, ευρίσκεται εκτός του πεδίου εφαρμογής του ΠΒΔ. Εξάλλου, όπως προτείνει το Ελεγκτικό Συνέδριο, θα πρέπει να καθοριστούν επακριβέστατα οι όροι και οι τρόποι υπολογισμού της επιδότησης της λειτουργίας εκφραζόμενης σε ποσοστό των επιχειρησιακών πιστώσεων των οποίων η διαχείριση ανατίθεται στον οργανισμό, αλλά αυτό θα ήταν σκοπιμότερο να αναφερθεί στη σύμβαση μεταξύ της Επιτροπής και του οργανισμού, καθώς και στον δημοσιονομικό κανονισμό του οργανισμού.

- Το Ελεγκτικό Συνέδριο δέχεται ευνοϊκά τη διαχείριση εκ μέρους του οργανισμού των επιχειρησιακών πιστώσεων που εγγράφονται στον προϋπολογισμό της Επιτροπής - μία από τις καινοτομίες του κανονισμού αυτού - αλλά επιθυμεί να γίνει το ίδιο και για τις διοικητικές πιστώσεις. Δεν είναι σκόπιμο να γίνει δεκτός ο προβληματισμός αυτός: οι πιστώσεις λειτουργίας πρέπει να μεταφέρονται στον προϋπολογισμό του οργανισμού υπό μορφή επιδότησης, γεγονός που απορρέει από τη νομική υπόσταση του οργανισμού, και αποτελεί εγγύηση της χαρακτηριστικής ευελιξίας ως προς τη διαχείριση. Αυτός ο τύπος οργάνωσης δεν θα πρέπει ωστόσο να βλάψει την παραγωγή λεπτομερών, διάφανων και συνεκτικών οικονομικών καταστάσεων. Υπό το ίδιο πνεύμα, στις οικονομικές καταστάσεις θα αναφέρονται ρητά οι άλλες πηγές χρηματοδότησης του οργανισμού.

- Απόδοση λογαριασμών και απαλλαγή: Μπορεί να γίνει δεκτή η πρόταση του Ελεγκτικού Συνεδρίου να εγκρίνονται οι λογαριασμοί από τη διευθύνουσα επιτροπή πριν από την αποστολή τους στα όργανα.

- Αντίθετα, δεν μπορεί να γίνει αποδεκτό το αίτημα του Κοινοβουλίου, που υποστηρίζεται από το Ελεγκτικό Συνέδριο, να χορηγείται απαλλαγή από τον προϋπολογισμό λειτουργίας των οργανισμών στο πλαίσιο της απαλλαγής που δίδεται για τον γενικό προϋπολογισμό: λόγω της νομικής προσωπικότητας των οργανισμών, ο προϋπολογισμός λειτουργίας τους διαφέρει από τον γενικό προϋπολογισμό των Κοινοτήτων και πρέπει να τυγχάνει ξεχωριστής απαλλαγής. Αντίθετα, αυτή μπορεί να χορηγηθεί μαζί με την απαλλαγή για τον γενικό προϋπολογισμό, ώστε να μπορέσει η αρμόδια για την απαλλαγή αρχή να εκφραστεί ταυτόχρονα για τη συνολική διαχείριση των προγραμμάτων της Επιτροπής.

- Δημοσιονομικός κανονισμός : Η τροπολογία του Κοινοβουλίου που αποβλέπει στην υποβολή της έγκρισης του δημοσιονομικού κανονισμού των οργανισμών σε διαβούλευση στο Κοινοβούλιο και το Συμβούλιο - διαδικασία πολύ βαριά - φαίνεται άνευ αντικειμένου, δεδομένου ότι ο δημοσιονομικός κανονισμός των οργανισμών εγκρίνεται μετά από γνώμη του Ελεγκτικού Συνεδρίου και καταρτίζεται κατά τρόπο όσο το δυνατόν πλησιέστερο στον δημοσιονομικό κανονισμό που εφαρμόζεται στον γενικό προϋπολογισμό. Συνεπώς δεν μπορεί να ληφθεί υπόψη.

2.2.5. Προγράμματα που χρηματοδοτούνται από άλλες πηγές εκτός του γενικού προϋπολογισμού

- Υποθέτοντας ότι στους εκτελεστικούς οργανισμούς της Επιτροπής θα ανατεθούν καθήκοντα διαχείρισης των προγραμμάτων που χρηματοδοτούνται από πηγές εκτός του κοινοτικού προϋπολογισμού, το Κοινοβούλιο ζήτησε - και το Ελεγκτικό Συνέδριο συμμερίζεται την άποψη - να υπάρξει εγγύηση της ουδετερότητας αυτής της απαλλαγής από δημοσιονομική άποψη. Η τροποπολογία αυτή έγινε δεκτή από την Επιτροπή.

2.2.6. Πλαίσιο αναφοράς και έλεγχοι

- Γενικό πλαίσιο ευθύνης: Οι προτάσεις του Ελεγκτικού Συνεδρίου για τον έλεγχο των οργανισμών μπορούν να γίνουν δεκτές προς δύο κατευθύνσεις: αφενός η δυνατότητα της Επιτροπής να αναθεωρεί τις πράξεις των οργανισμών, με σκοπό την ακύρωσή της, στο πλαίσιο του ελέγχου κανονικότητας, και αφετέρου ο σαφής καθορισμός μιας γενικής αρχής ελέγχου των υπηρεσιών της Επιτροπής για την εκτέλεση των κοινοτικών προγραμμάτων που ανατίθενται στους οργανισμούς.

- Εξάλλου, η υποχρέωση που επιβάλλεται στον διευθυντή του οργανισμού να εγκαθιστά συστήματα διαχείρισης και εσωτερικού ελέγχου συμπεριελήφθη στην πρόταση μετά από το αίτημα του Ελεγκτικού Συνεδρίου.

- Έλεγχος κανονικότητας: Όσον αφορά τον έλεγχο κανονικότητας, επί του οποίου συμπίπτει η γνώμη του Ελεγκτικού Συνεδρίου και η τροπολογία του Κοινοβουλίου, η Επιτροπή δεν μπορεί να κάνει δεκτή την πρόταση να είναι η Επιτροπή νομικά υπεύθυνη για τις πράξεις των οργανισμών, λόγω της ξεχωριστής νομικής προσωπικότητας αυτών. Αντίθετα, οι διαδικασίες ελέγχου νομιμότητας των πράξεων προβλέπουν ότι η Επιτροπή μπορεί να αναθεωρεί τις πράξεις οργανισμού και να τις ακυρώνει, και ότι η προσφυγή κατά των πράξεων των οργανισμών μπορεί να παραπεμφθούν ενώπιον της Επιτροπής, οι αποφάσεις της οποίας μπορεί στη συνέχεια να αποτελέσουν αντικείμενο προσφυγής ενώπιον του Δικαστηρίου. Αυτοί οι μηχανισμοί προστασίας των συμφερόντων τρίτων αποτελεί σαφή ένδειξη της δέσμευσης της Επιτροπής έναντι των εκτελεστικών οργανισμών και τη συνέχεια στην άλυσσο υπευθυνότητας.

- Εκθέσεις δραστηριότητας: Με αίτημα του Κοινοβουλίου, υποβάλλεται στην αρμόδια για την απαλλαγή αρχή έκθεση επί της δραστηριότητας του οργανισμού.

- Το Ελεγκτικό Συνέδριο προτείνει, δικαίως, τη λεπτομερή έκθεση του περιεχομένου της ετήσιας έκθεσης. Εντούτοις, η ευθύνη για το έγγραφο αυτό περιγράφεται στην ιδρυτική πράξη κάθε οργανισμού και είναι ανάλογη με τα ειδικά του καθήκοντα. Συνεπώς, αυτό το αίτημα δεν μπορεί να γίνει δεκτό.

- OLAF : Τα μέτρα που προτείνονται στην τροπολογία του Κοινοβουλίου σχετικά με την OLAF συμπεριελήφθησαν σε μεγάλο βαθμό στην τροποποιημένη πρόταση, ώστε να δοθεί σε αυτήν η δυνατότητα που απαιτείται για τη διεξαγωγή των ερευνών της.

- Διοργανική συμφωνία: Η τροπολογία του Κοινοβουλίου που αποβλέπει στην εφαρμογή της διοργανικής συμφωνίας σχετικά με τη διαβίβαση των εγγράφων και των πληροφοριών μεταξύ Επιτροπής και Ευρωπαϊκού Κοινοβουλίου, δεν μπορεί να γίνει αποδεκτή, δεδομένου ότι οι εκτελεστικοί οργανισμοί δεν είναι συμμετέχοντα μέρη στη συμφωνία αυτή. Εντούτοις, μπορούν να συμπεριληφθούν στην ιδρυτική πράξη των οργανισμών ισοδύναμες διατάξεις και, οι λεπτομερείς ρυθμίσεις να καθοριστούν στον δημοσιονομικό τους κανονισμό.

- Αξιολόγηση: Τροπολογία του Κοινοβουλίου ζητά αξιολόγηση της λειτουργίας των οργανισμών μετά από 3 έτη δράσης. Το Ελεγκτικό Συνέδριο συμμερίζεται εν μέρει αυτή την ανησυχία και ζητά τακτικές αξιολογήσεις της λειτουργίας των οργανισμών. Για να αντιμετωπιστούν οι ανησυχίες αυτές προβλέφθηκε αξιολόγηση κάθε οργανισμού μετά από τρία έτη δράσης.

2000/0337 (CNS)

Τροποποιημένη πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,

την πρόταση της Επιτροπής [2],

[2] ΕΕ C της , σ. .

τη γνώμη του Ευρωπαϊκού Κοινοβουλίου [3],

[3] ΕΕ C της , σ. .

τη γνώμη του Ελεγκτικού Συνεδρίου [4],

[4] ΕΕ C [...] της [...], σ. [...].

Εκτιμώντας τα εξής :

(1) Στο πλαίσιο των δράσεων που προβλέπονται στο άρθρο 3 της συνθήκης, θεσπίζεται αυξανόμενος αριθμός προγραμμάτων στους πλέον διαφορετικούς τομείς προς όφελος διαφόρων κατηγοριών αποδεκτών. Η Επιτροπή αναλαμβάνει κανονικά την υποχρέωση να θεσπίσει εκτελεστικά μέτρα για τα εν λόγω προγράμματα, τα οποία στο εξής αναφέρονται ως "κοινοτικά προγράμματα".

(2) Η εφαρμογή των εν λόγω κοινοτικών προγραμμάτων χρηματοδοτείται, εν μέρει τουλάχιστον, από πιστώσεις εγγεγραμμένες στον γενικό προϋπολογισμό των Ευρωπαϊκών Κοινοτήτων.

(3) Σύμφωνα με τους όρους του άρθρου 274 της συνθήκης, η Επιτροπή είναι αρμόδια για την εκτέλεση του εν λόγω προϋπολογισμού.

(4) Για να καταστεί δυνατό να ανταποκριθεί πλήρως στις ευθύνες που έχει ενώπιον των λοιπών θεσμικών οργάνων και ενώπιον των πολιτών, η Επιτροπή πρέπει να επικεντρώσει τις προσπάθειές της, κατά προτεραιότητα, στη θεσμική αποστολή της. Κατά συνέπεια, θα πρέπει να είναι σε θέση να αναθέσει ορισμένα καθήκοντα σχετικά με τη διαχείριση των κοινοτικών προγραμμάτων σε εξωτερικούς φορείς. Εξάλλου, η εξωτερική ανάθεση ορισμένων καθηκόντων διαχείρισης μπορεί να αποτελέσει ένα επαρκέστερο και αποτελεσματικότερο μέσο για την επίτευξη των από τα εν λόγω κοινοτικά προγράμματα επιδιωκόμενων στόχων.

(5) Η εξωτερική ανάθεση καθηκόντων διαχείρισης πρέπει να τηρεί τα όρια που απορρέουν από το θεσμικό σύστημα το οποίο έχει δημιουργηθεί από τη συνθήκη. Τούτο προϋποθέτει ότι δεν μπορούν να αποτελούν αντικείμενο εξωτερικής ανάθεσης οι αποστολές που έχουν ανατεθεί δυνάμει της συνθήκης στα θεσμικά όργανα, και που προϋποθέτουν την εφαρμογή περιθωρίων εκτίμησης κατά τρόπο που να εκφράζονται πολιτικές επιλογές.

(6) Η εξωτερική καθηκόντων πρέπει να υπόκειται σε ανάλυση στην οποία λαμβάνονται υπόψη πολλοί παράγοντες, όπως ο προσδιορισμός καθηκόντων που αιτιολογούν εξωτερική ανάθεση, η αξιολόγηση των ωφελειών και του κόστους, συμπεριλαμβανομένων εκείνων που απορρέουν από τον έλεγχο και τον συντονισμό και ο αντίκτυπος επί των ανθρωπίνων πόρων, η αποτελεσματικότητα και ευελιξία κατά την εκτέλεση των καθηκόντων που έχουν ανατεθεί σε εξωτερικούς φορείς, η απλούστευση των διαδικασιών που ακολουθούνται, η εγγύτητα, ως προς τους τελικούς αποδέκτες, των εκτός του οργάνου ανατεθέντων καθηκόντων, η προβολή της Κοινότητας ως αναδόχου του εν λόγω προγράμματος, και η διατήρηση ενδεδειγμένου επιπέδου τεχνογνωσίας στο εσωτερικό της Επιτροπής.

(7) Μια μορφή εξωτερικής ανάθεσης συνίσταται στην ανάθεση σε οργανισμούς κοινοτικού δικαίου, οι οποίοι έχουν νομική προσωπικότητα, αναφερόμενοι στο εξής ως "εκτελεστικοί οργανισμοί".

(8) Για να εξασφαλισθεί η ομοιογένεια των εκτελεστικών οργανισμών από θεσμική άποψη, είναι σκόπιμο να θεσπιστεί το καταστατικό τους και ιδίως ορισμένες ουσιαστικές πτυχές που αφορούν τη δομή, τα καθήκοντα, τη λειτουργία, το δημοσιονομικό καθεστώς, τους ελέγχους και την αρμοδιότητα.

(9) Ως θεσμικό όργανο υπεύθυνο για την εκτέλεση διαφόρων κοινοτικών προγραμμάτων, η Επιτροπή είναι σε θέση να αξιολογεί εάν και σε ποιο βαθμό θα πρέπει να αναθέσει σε εκτελεστικό οργανισμό καθήκοντα διαχείρισης για ένα ή περισσότερα συγκεκριμένα κοινοτικά προγράμματα. Η ανάθεση σε εκτελεστικό οργανισμό δεν απαλλάσσει την Επιτροπή από τις ευθύνες που έχει δυνάμει της συνθήκης, ειδικότερα σύμφωνα με το άρθρο 274. Κατά συνέπεια, η Επιτροπή θα πρέπει να είναι σε θέση να πλαισιώνει αυστηρά τη δράση του εκτελεστικού οργανισμού και να διατηρεί τον ουσιαστικό έλεγχο της λειτουργίας του και ιδίως της λειτουργίας των διαχειριστικών οργάνων του.

(10) Αυτό συνεπάγεται ότι η Επιτροπή έχει την αρμοδιότητα να αποφασίζει την ίδρυση και, κατά περίπτωση, να καταργεί ένα εκτελεστικό οργανισμό σύμφωνα με τον παρόντα κανονισμό. Δεδομένου ότι η απόφαση ίδρυσης εκτελεστικού οργανισμού αποτελεί μέτρο γενικής εμβέλειας κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 περί καθορισμού των λεπτομερειών άσκησης των αρμοδιοτήτων εκτέλεσης που έχουν ανατεθεί στην Επιτροπή [5], θα πρέπει η απόφαση αυτή να λαμβάνεται σύμφωνα με την κανονιστική διαδικασία που προβλέπεται στο άρθρο 5 της εν λόγω απόφασης.

[5] ΕΕ L 184 της 17.7.1999, σ. 23.

(11) Είναι επίσης απαραίτητο να μπορεί η Επιτροπή να ορίζει τόσο τα μέλη της διευθύνουσας επιτροπής του εκτελεστικού οργανισμού όσο και τον διευθυντή του, έτσι ώστε, κατά την ανάθεση στον εκτελεστικό οργανισμό καθηκόντων που εμπίπτουν στο πλαίσιο των δικών της αρμοδιοτήτων, η Επιτροπή να μην χάνει την δυνατότητα ελέγχου τους.

(12) Πρέπει, τέλος, η δραστηριότητα του εκτελεστικού οργανισμού να ακολουθεί πλήρως τον προγραμματισμό που έχει καθορισθεί από την Επιτροπή για τα κοινοτικά προγράμματα, στων οποίων τη διαχείριση συμμετέχει ο εν λόγω οργανισμός. Συνεπώς, το ετήσιο πρόγραμμα εργασίας του εκτελεστικού οργανισμού πρέπει να υποβάλλεται στη σύμφωνη γνώμη της Επιτροπής και να συμφωνεί προς τις δημοσιονομικές αποφάσεις.

(13) Για να εξασφαλισθεί η αποτελεσματικότητα της εξωτερικής ανάθεσης καθηκόντων, έτσι ώστε να επωφελείται πλήρως από την πραγματογνωμοσύνη την οποία ο εκτελεστικός οργανισμός είναι σε θέση να αναπτύσσει, η Επιτροπή πρέπει να μπορεί να αναθέτει στον εν λόγω οργανισμό, πλήρως ή εν μέρει, καθήκοντα εκτέλεσης ενός ή περισσοτέρων κοινοτικών προγραμμάτων, με εξαίρεση τα καθήκοντα που προϋποθέτουν περιθώριο εκτίμησης κατά τρόπο που να εκφράζονται πολιτικές επιλογές. Τα καθήκοντα που μπορεί να ανατεθούν περιλαμβάνουν τη διαχείριση ολόκληρων ή τμήματος των σταδίων της πορείας ενός συγκεκριμένου έργου, την έγκριση των απαραίτητων πράξεων δημοσιονομικής εκτέλεσης, τη συλλογή και την επεξεργασία στοιχείων που θα πρέπει να διαβιβασθούν στην Επιτροπή και την εκπόνηση συστάσεων που θα τίθενται υπόψη της Επιτροπής.

(14) Δεδομένου ότι ο προϋπολογισμός του εκτελεστικού οργανισμού αποσκοπεί στη χρηματοδότηση μόνον των δαπανών λειτουργίας του, πρέπει τα έσοδά του να αποτελούνται κυρίως από ένα ποσοστό, που καθορίζεται από την αρμόδια για τον προϋπολογισμό αρχή, των χρηματοδοτικών πιστώσεων των κοινοτικών προγραμμάτων, στη διαχείριση των οποίων συμμετέχει ο εκτελεστικός οργανισμός.

(15) Για να εξασφαλισθεί το πλαίσιο εφαρμογής του Άρθρου 274 της συνθήκης, οι λειτουργικές πιστώσεις των κοινοτικών προγραμμάτων, στη διαχείριση των οποίων συμμετέχει ο εκτελεστικός οργανισμός, πρέπει να παραμένουν εγγεγραμμένες στον γενικό προϋπολογισμό της Ευρωπαϊκής Ένωσης, και η εκτέλεσή τους να πραγματοποιείται με άμεσο καταλογισμό στο πλαίσιο του γενικού προϋπολογισμού. Οι χρηματοδοτικές ενέργειες που αφορούν τις πιστώσεις αυτές πρέπει, επομένως, να πραγματοποιούνται σύμφωνα με τις διατάξεις του δημοσιονομικού κανονισμού που εφαρμόζεται για τον γενικό προϋπολογισμό των Ευρωπαϊκών Κοινοτήτων.

(16) Ο εκτελεστικός οργανισμός μπορεί να αναλαμβάνει καθήκοντα εκτέλεσης σχετικά με τη διαχείριση προγραμμάτων που χρηματοδοτούνται από πηγές άλλες εκτός του γενικού προϋπολογισμού των Ευρωπαϊκών Κοινοτήτων. Εντούτοις, αυτό δεν πρέπει να συνεπάγεται, έστω και έμμεσα, διοικητικά βάρη που θα έπρεπε να καλύπτονται από συμπληρωματικές πιστώσεις που βαρύνουν τον γενικό προϋπολογισμό. Στην περίπτωση αυτή, εφαρμόζονται οι διατάξεις του παρόντος κανονισμού, λαμβάνοντας παράλληλα υπόψη τις ιδιαιτερότητες που απορρέουν από τις βασικές πράξεις των εν λόγω προγραμμάτων.

(17) Ο στόχος της διαφάνειας και της αξιοπιστίας της διαχείρισης του εκτελεστικού οργανισμού επιβάλλει τη θέσπιση εσωτερικών και εξωτερικών ελέγχων της λειτουργίας του, την υπευθυνότητα του οργανισμού για τις πράξεις του και τη δυνατότητα πρόσβασης του κοινού στα έγγραφα που βρίσκονται υπό την κατοχή του οργανισμού, υπό συνθήκες και όρια ανάλογα με εκείνα που προβλέπονται στο άρθρο 255 της συνθήκης.

(18) Ο εκτελεστικός οργανισμός πρέπει να συνεργάζεται σε μεγάλο βαθμό και διαρκώς με τις υπηρεσίες της Επιτροπής που είναι αρμόδιες για τα κοινοτικά προγράμματα στη διαχείριση των οποίων συμμετέχει. Για να καταστεί η εν λόγω συνεργασία όσο το δυνατόν λειτουργικότερη, πρέπει να προβλεφθεί ότι η έδρα κάθε εκτελεστικού οργανισμού θα καθορίζεται στον τόπο όπου είναι εγκατεστημένες οι υπηρεσίες της Επιτροπής.

(19) Η συνθήκη δεν προβλέπει, για την έκδοση του παρόντος κανονισμού, άλλες εξουσίες δράσης εκτός από εκείνες που αναφέρονται στο άρθρο 308,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Αντικείμενο

Ο παρών κανονισμός έχει ως αντικείμενο τη θέσπιση του καταστατικού των εκτελεστικών οργανισμών, τους οποίους η Επιτροπή μπορεί να επιφορτίσει, υπό τον έλεγχο και την ευθύνη της, με ορισμένα καθήκοντα σχετικά με τη διαχείριση κοινοτικών προγραμμάτων.

Άρθρο 2

Ορισμοί

Για τους σκοπούς του παρόντος κανονισμού:

α) ως « εκτελεστικός οργανισμός » νοείται νομική οντότητα που έχει θεσπιστεί σύμφωνα με τον παρόντα κανονισμό,

β) ως « κοινοτικό πρόγραμμα » νοείται κάθε δράση, σύνολο δράσεων ή άλλη πρωτοβουλία η οποία, ανάλογα με τη συγκεκριμένη βασική πράξη ή δημοσιονομική έγκριση, πρέπει να υλοποιηθεί από την Επιτροπή επ' ωφελεία μίας ή περισσοτέρων κατηγοριών συγκεκριμένων αποδεκτών, με παράλληλη ανάληψη δαπανών,

Άρθρο 3

Ίδρυση και κατάργηση

1. Η Επιτροπή μπορεί να αποφασίσει την ίδρυση εκτελεστικού οργανισμού για να του αναθέσει ορισμένα καθήκοντα σχετικά με τη διαχείριση ενός ή περισσοτέρων κοινοτικών προγραμμάτων, και μπορεί να καθορίζει τη διάρκεια ύπαρξης του οργανισμού.

2. Στην περίπτωση που η Επιτροπή δεν κρίνει πλέον απαραίτητο να απευθυνθεί σε εκτελεστικό οργανισμό τον οποίο έχει δημιουργήσει, μπορεί να αποφασίσει να τον καταργήσει. Στην περίπτωση αυτή, η Ευρωπαϊκή Επιτροπή ορίζει δύο εκκαθαριστές που θα προβούν στη σχετική εκκαθάριση. Η Επιτροπή ορίζει τους όρους υπό τους οποίους πρέπει να γίνει η εκκαθάριση του εκτελεστικού οργανισμού. Το καθαρό αποτέλεσμα αυτής της εκκαθάρισης μεταφέρεται στον γενικό προϋπολογισμό των Ευρωπαϊκών Κοινοτήτων.

3. Η Επιτροπή εκδίδει τις αποφάσεις που αναφέρονται στις παραγράφους 1 και 2 σύμφωνα με τη διαδικασία που προβλέπεται στο άρθρο 23 παράγραφος 2.

4. Κάθε εκτελεστικός οργανισμός που έχει ιδρυθεί σύμφωνα με τους όρους της παραγράφου 1 πρέπει να πληροί τις διατάξεις του παρόντος κανονισμού.

Άρθρο 4

Νομικό καθεστώς

1. Ο εκτελεστικός οργανισμός είναι κοινοτικός οργανισμός στον οποίο ανατίθεται αποστολή παροχής δημόσιας υπηρεσίας.

2. Ο εκτελεστικός οργανισμός έχει νομική προσωπικότητα. Απολαμβάνει, σε όλα τα κράτη μέλη, της ευρύτερης νομικής ικανότητας που αναγνωρίζεται σε νομικά πρόσωπα από το δίκαιο των κρατών μελών. Μεταξύ άλλων, μπορεί να αποκτά ή να διαθέτει κινητή και ακίνητη περιουσία και να παρίσταται ενώπιον Δικαστηρίου.

Άρθρο 5

Έδρα

Ο εκτελεστικός οργανισμός έχει την έδρα του σε έναν από τους τόπους όπου είναι εγκατεστημένες οι υπηρεσίες της Επιτροπής.

Οργανώνει τις υπηρεσίες του σε συνάρτηση με τις απαιτήσεις διαχείρισης των προγραμμάτων που επιφορτίζεται.

Άρθρο 6

Καθήκοντα

Για την επίτευξη του στόχου που αναφέρεται στο άρθρο 3 παράγραφος 1, η Επιτροπή μπορεί να αναθέσει στον εκτελεστικό οργανισμό κάθε καθήκον εκτέλεσης κοινοτικού προγράμματος, με εξαίρεση τα καθήκοντα που προϋποθέτουν περιθώριο εκτίμησης κατά τρόπο που να εκφράζονται πολιτικές επιλογές.

Στον εκτελεστικό οργανισμό μπορούν να ανατεθούν μεταξύ άλλων και τα ακόλουθα καθήκοντα:

α) εκπόνηση συστάσεων που απευθύνονται στην Επιτροπή και που αφορούν την εκτέλεση του κοινοτικού προγράμματος,

β) διαχείριση ολόκληρων ή τμήματος των σταδίων του έργου, σε σχέση με ειδικά έργα, στο πλαίσιο της εκτέλεσης του κοινοτικού προγράμματος, και η διενέργεια των απαραίτητων προς τον σκοπό αυτό ελέγχων, με έκδοση των ενδεδειγμένων αποφάσεων βάσει της ανάθεσης των καθηκόντων τους από την Επιτροπή,

γ) έγκριση των πράξεων δημοσιονομικής εκτέλεσης για τα έσοδα και τις δαπάνες που απαιτούνται για την υλοποίηση του κοινοτικού προγράμματος, και πραγματοποίησης βάσει της ανάθεσης της Επιτροπής, όλων των πράξεων και ειδικότερα εκείνες που συνδέονται με την κατακύρωση δημοσίων συμβάσεων και τις επιχορηγήσεις,

δ) συλλογή, ανάλυση και διαβίβαση στην Επιτροπή όλων των στοιχείων που απαιτούνται για τον προσανατολισμό της εκτέλεσης του κοινοτικού προγράμματος,

Οι όροι, τα κριτήρια, οι παράμετροι και οι λεπτομερείς κανόνες που θα πρέπει να εφαρμόζει ο εκτελεστικός οργανισμός κατά την εκτέλεση των καθηκόντων που αναφέρονται στο δεύτερο εδάφιο, καθώς και οι λεπτομέρειες των ελέγχων οι οποίοι διενεργούνται από τις υπηρεσίες της Επιτροπής που είναι υπεύθυνες για τα κοινοτικά προγράμματα, στη διαχείριση των οποίων συμμετέχει ο εκτελεστικός οργανισμός, καθορίζονται από την Επιτροπή στην πράξη ανάθεσης αρμοδιοτήτων.

Άρθρο 7

Διάρθρωση

1. Η διαχείριση του εκτελεστικού οργανισμού πραγματοποιείται από μια διευθύνουσα επιτροπή και από ένα διευθυντή.

2. Το προσωπικό του εκτελεστικού οργανισμού υπάγεται στην αρμοδιότητα του διευθυντή.

Άρθρο 8

Διευθύνουσα επιτροπή

1. Η διευθύνουσα επιτροπή αποτελείται από πέντε μέλη τα οποία ορίζονται από την Επιτροπή.

2. Η διάρκεια της εντολής των μελών της διευθύνουσας επιτροπής είναι τουλάχιστον διετής. Η εντολή αυτή είναι ανανεώσιμη. Κατά τη λήξη της εντολής τους ή σε περίπτωση παραίτησής τους, τα μέλη εξακολουθούν να ασκούν καθήκοντα έως ότου ανακοινωθεί η ανανέωση της εντολής τους ή η αντικατάστασή τους.

3. Η διευθύνουσα επιτροπή ορίζει από τα μέλη της έναν πρόεδρο και έναν αντιπρόεδρο.

4. Η διευθύνουσα επιτροπή συνεδριάζει με πρόσκληση του προέδρου, τουλάχιστον δύο φορές το χρόνο. Μπορεί επίσης να συγκληθεί με αίτημα τουλάχιστον της πλειοψηφίας των μελών της, ή κατόπιν αιτήματος του διευθυντή.

5. Κάθε μέλος της διευθύνουσας επιτροπής που αδυνατεί να συμμετάσχει σε συνεδρίαση, μπορεί να ορίσει ως αντικαταστάτη του άλλο μέλος, ειδικά εντεταλμένο για την συγκεκριμένη συνεδρίαση. Ένα μέλος μπορεί να αντιπροσωπεύσει ένα μόνο άλλο μέλος. Σε περίπτωση που ο πρόεδρος δεν μπορεί να προσέλθει στη συνεδρίαση, η διευθύνουσα επιτροπή προεδρεύεται από τον αντιπρόεδρο.

6. Οι αποφάσεις της διευθύνουσας επιτροπής εγκρίνονται με απλή πλειοψηφία. Σε περίπτωση ισοψηφίας, η ψήφος του προέδρου υπερισχύει.

Άρθρο 9

Καθήκοντα της διευθύνουσας επιτροπής

1. Η διευθύνουσα επιτροπή εκδίδει τον εσωτερικό κανονισμό της.

2. Με βάση σχέδιο που υποβάλλει ο διευθυντής και μετά την έγκριση της Επιτροπής, η διευθύνουσα επιτροπή εγκρίνει, το αργότερο στην αρχή κάθε έτους, το ετήσιο πρόγραμμα εργασίας του εκτελεστικού οργανισμού που περιλαμβάνει τους λεπτομερείς στόχους και τους δείκτες απόδοσης. Το πρόγραμμα αυτό πρέπει να ακολουθεί τον προγραμματισμό που έχει καθορισθεί από την Επιτροπή, σύμφωνα με τις πράξεις που θεσπίζουν τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός. Το ετήσιο πρόγραμμα εργασίας μπορεί να προσαρμοσθεί κατά τη διάρκεια του οικονομικού έτους με βάση την ίδια διαδικασία, για να ληφθούν υπόψη, μεταξύ άλλων, οι αποφάσεις της Επιτροπής που αφορούν τα εν λόγω κοινοτικά προγράμματα. Οι ενέργειες τις οποίες περιλαμβάνει το ετήσιο πρόγραμμα εργασίας συνοδεύονται από εκτίμηση των απαραίτητων δαπανών.

3. Η διευθύνουσα επιτροπή εγκρίνει τον προϋπολογισμό λειτουργίας του εκτελεστικού οργανισμού, σύμφωνα με τη διαδικασία που προβλέπεται στο άρθρο 13.

4. Η διευθύνουσα επιτροπή αποφασίζει, κατόπιν συμφωνίας με την Επιτροπή, σχετικά με την αποδοχή κάθε κληροδοτήματος, δωρεάς και επιχορήγησης που προέρχονται από άλλες πηγές της Κοινότητας.

5. Η διευθύνουσα επιτροπή αποφασίζει σχετικά με τη διοργάνωση των υπηρεσιών του εκτελεστικού οργανισμού.

6. Η διευθύνουσα επιτροπή εκδίδει τις ειδικές διατάξεις που απαιτούνται για την εφαρμογή του δικαιώματος πρόσβασης στα έγγραφα του εκτελεστικού οργανισμού, σύμφωνα με το άρθρο 22 παράγραφος 1.

7. Η διευθύνουσα επιτροπή εγκρίνει, το αργότερο στις 31 Μαρτίου κάθε έτους, και υποβάλλει στο Ευρωπαϊκό Κοινοβούλιο και την Επιτροπή, ετήσια έκθεση σχετικά με τις δραστηριότητες του εκτελεστικού οργανισμού κατά το προηγούμενο έτος, καθώς και σχετικά με τη χρηματοδότηση των εν λόγω δραστηριοτήτων. Η έκθεση αυτή προβάλλει ιδίως τις αποκλίσεις μεταξύ των στόχων που έχουν καθοριστεί στο εκάστοτε πρόγραμμα εργασίας και την πραγματική υλοποίηση κατά την ίδια περίοδο.

8. Η διευθύνουσα επιτροπή θεσπίζει και θέτει σε εφαρμογή μέτρα για την καταπολέμηση της απάτης και των παρατυπιών.

9. Η διευθύνουσα επιτροπή εκτελεί τα λοιπά καθήκοντα που της ανατίθενται δυνάμει του παρόντος κανονισμού.

Άρθρο 10

Διευθυντής

1. Ο διευθυντής του οργανισμού ορίζεται από την Επιτροπή, η οποία προς τον σκοπό αυτό επιλέγει μόνιμο υπάλληλο κατά την έννοια των κανονισμών και ρυθμίσεων που εφαρμόζονται για τους μονίμους υπαλλήλους και το λοιπό προσωπικό των Ευρωπαϊκών Κοινοτήτων.

2. Η διάρκεια ισχύος της εντολής του διευθυντή είναι τετραετής. Η εντολή αυτή είναι ανανεώσιμη. Κατόπιν γνωμοδότησης της διευθύνουσας επιτροπής, η Επιτροπή μπορεί να απαλλάξει τον διευθυντή από τα καθήκοντά του πριν από τη λήξη της περιόδου εντολής του.

Άρθρο 11

Καθήκοντα του διευθυντή

1. Ο διευθυντής εξασφαλίζει την εκπροσώπηση του εκτελεστικού οργανισμού. Είναι επιφορτισμένος με τη διαχείριση του.

2. Ο διευθυντής προετοιμάζει τις εργασίες της διευθύνουσας επιτροπής, και ιδίως το σχέδιο του ετήσιου προγράμματος εργασίας του εκτελεστικού οργανισμού. Συμμετέχει, χωρίς δικαίωμα ψήφου, στις εργασίες της διευθύνουσας επιτροπής.

3. Ο διευθυντής εξασφαλίζει την εφαρμογή του ετήσιου προγράμματος εργασίας του εκτελεστικού οργανισμού. Είναι, συγκεκριμένα υπεύθυνος για την εκτέλεση των καθηκόντων που αναφέρονται στο άρθρο 6 και με την ιδιότητα αυτή εγκρίνει τις σχετικές αποφάσεις. Είναι εντεταλμένος διατάκτης του εκτελεστικού οργανισμού για την εκτέλεση των λειτουργικών πιστώσεων που αφορούν τα προγράμματα στη διαχείριση των οποίων συμμετέχει ο οργανισμός και των οποίων η δημοσιονομική εκτέλεση έχει αποτελέσει αντικείμενο πράξης ανάθεσης καθηκόντων από την Επιτροπή.

4. Ο διευθυντής προετοιμάζει τις προβλέψεις των εσόδων και δαπανών και εκτελεί, με την ιδιότητα του διατάκτη, τον προϋπολογισμό λειτουργίας του εκτελεστικού οργανισμού, σύμφωνα με τον δημοσιονομικό κανονισμό που αναφέρεται στο άρθρο 15.

5. Ο διευθυντής είναι αρμόδιος για την προετοιμασία και τη δημοσίευση των εκθέσεων τις οποίες πρέπει να υποβάλλει ο εκτελεστικός οργανισμός στην Επιτροπή. Πρόκειται συγκεκριμένα για την ετήσια έκθεση σχετικά με τις δραστηριότητες του εκτελεστικού οργανισμού, που αναφέρεται στο άρθρο 9 παράγραφος 7, καθώς και για κάθε άλλη έκθεση, γενική ή ειδική, την οποία η Επιτροπή ζητά από τον εκτελεστικό οργανισμό.

6. Ο διευθυντής ασκεί έναντι του προσωπικού του εκτελεστικού οργανισμού τα καθήκοντα της αρμόδιας αρής προκειμένου να συνάπτει συμβάσεις πρόληψης, τα οποία από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων. Είναι επιφορτισμένος με κάθε άλλο ζήτημα που αφορά το προσωπικό του εκτελεστικού οργανισμού.

7. Ο διευθυντής θέτει σε λειτουργία τα συστήματα διαχείρισης και εσωτερικού ελέγχου προσαρμοσμένα στην εκτέλεση των καθηκόντων που ανατίθενται στον εκτελεστικό οργανισμό, κατά τρόπο που εξασφαλίζει την νομιμότητα, την κανονικότητα και την αποτελεσματικότητα των ενεργειών που εκτελούνται από τον οργανισμό.

Άρθρο 12

Προϋπολογισμός λειτουργίας

1. Όλα τα έσοδα και οι δαπάνες του εκτελεστικού οργανισμού αποτελούν αντικείμενο προβλέψεων για κάθε δημοσιονομική χρήση, η οποία συμπίπτει με το ημερολογιακό έτος, και εγγράφονται στον προϋπολογισμό λειτουργίας του. Οι προβλέψεις αυτές, που περιλαμβάνουν τον πίνακα προσωπικού του εκτελεστικού οργανισμού, διαβιβάζονται στην αρμόδια για τον προϋπολογισμό αρχή προς ενημέρωσή της, μαζί με τα έγγραφα του προσχεδίου του γενικού προϋπολογισμού. Ο πίνακας προσωπικού, που αποτελείται από θέσεις αποκλειστικά έκτακτης απασχόλησης και προσδιορίζει τον αριθμό, τον βαθμό και την κατηγορία του προσωπικού που απασχολείται από τον εκτελεστικό οργανισμό κατά την εκάστοτε χρήση, εγκρίνεται από την αρμόδια για τον προϋπολογισμό αρχή και δημοσιεύεται ως παράρτημα στον προϋπολογισμό της Επιτροπής.

2. Ο προϋπολογισμός λειτουργίας του εκτελεστικού οργανισμού είναι ισοσκελισμένος ως προς τα έσοδα και τις δαπάνες.

3. Τα έσοδα του εκτελεστικού οργανισμού περιλαμβάνουν, με την επιφύλαξη άλλων εσόδων, επιχορήγηση εγγεγραμμένη στον γενικό προϋπολογισμό των Ευρωπαϊκών Κοινοτήτων, που αποτελεί ποσοστό, οριζόμενο από τη δημοσιονομική αρχή, της χρηματοδοτικής πίστωσης για τα κοινοτικά προγράμματα, στη διαχείριση των οποίων συμμετέχει ο εκτελεστικός οργανισμός.

Άρθρο 13

Κατάρτιση του προϋπολογισμού λειτουργίας

1. Ο διευθυντής καταρτίζει κάθε έτος σχέδιο προϋπολογισμού λειτουργίας του εκτελεστικού οργανισμού, το οποίο καλύπτει τις δαπάνες λειτουργίας για το επόμενο δημοσιονομικό έτος. Υποβάλλει το εν λόγω σχέδιο στη διευθύνουσα επιτροπή.

2. Η διευθύνουσα επιτροπή εγκρίνει, το αργότερο μέχρι την 1η Μαρτίου κάθε έτους, το σχέδιο προϋπολογισμού λειτουργίας, συμπεριλαμβανομένου και του πίνακα προσωπικού, για το επόμενο έτος. Το προσχέδιο προϋπολογισμού υποβάλλεται στην Επιτροπή.

3. Με βάση το εν λόγω σχέδιο προϋπολογισμού και λαμβανομένου υπόψη του προγραμματισμού που έχει καθορίσει για τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός, η Επιτροπή προτείνει, στο πλαίσιο της διαδικασίας του προϋπολογισμού, τον καθορισμό της ετήσιας επιχορήγησης για τον προϋπολογισμό λειτουργίας του εκτελεστικού οργανισμού, σε ορισμένο ποσοστό της ετήσιας χρηματοδότησης των εν λόγω προγραμμάτων.

4. Με βάση την ετήσια επιχορήγηση που έχει καθορισθεί κατά τον τρόπο αυτό από την αρμόδια για τον προϋπολογισμό αρχή, η διευθύνουσα επιτροπή εγκρίνει τον προϋπολογισμό λειτουργίας του εκτελεστικού οργανισμού, ταυτοχρόνως με το πρόγραμμα εργασίας, κατά τις αρχές κάθε δημοσιονομικού έτους, προσαρμόζοντάς τον βάσει των διαφόρων συμμετοχών που έχουν εγκριθεί για τον εκτελεστικό οργανισμό, καθώς και αναλόγως των πόρων που προέρχονται από άλλες πηγές.

5. Ο προϋπολογισμός λειτουργίας του εκτελεστικού οργανισμού μπορεί να εγκριθεί οριστικά μόνο μετά την οριστική έγκριση του γενικού προϋπολογισμού των Ευρωπαϊκών Κοινοτήτων.

6. Εντός των ορίων των διατάξεων του δημοσιονομικού κανονισμού που αναφέρεται στο άρθρο 15, κάθε τροποποίηση του προϋπολογισμού, συμπεριλαμβανομένου και του πίνακα προσωπικού, αποτελεί αντικείμενο διορθωτικού και συμπληρωματικού προϋπολογισμού που εγκρίνεται σύμφωνα με την προβλεπόμενη στο παρόν άρθρο διαδικασία.

Άρθρο 14

Εκτέλεση του προϋπολογισμού λειτουργίας και χορήγηση απαλλαγής

1. Ο διευθυντής εκτελεί τον προϋπολογισμό λειτουργίας του εκτελεστικού οργανισμού.

2. Το αργότερο έως την 31η Μαρτίου κάθε έτους, ο διευθυντής υποβάλλει προς έγκριση στη διευθύνουσα επιτροπή τους λεπτομερείς λογαριασμούς όλων των εσόδων και δαπανών του προηγούμενου δημοσιονομικού έτους. Η διευθύνουσα επιτροπή τους διαβιβάζει στο Ευρωπαϊκό Κοινοβούλιο, το Ελεγκτικό Συνέδριο και την Επιτροπή.

3. Το Ευρωπαϊκό Κοινοβούλιο δίνει απαλλαγή στον εκτελεστικό οργανισμό σχετικά με την εκτέλεση του προϋπολογισμού λειτουργίας, πριν από την 30ή Απριλίου του έτους ν+2.

Η απαλλαγή αυτή χορηγείται μαζί με την απαλλαγή που αφορά τον γενικό προϋπολογισμό των Ευρωπαϊκών Κοινοτήτων.

Άρθρο 15

Δημοσιονομικός κανονισμός που εφαρμόζεται στον προϋπολογισμό λειτουργίας

Ο δημοσιονομικός κανονισμός που εφαρμόζεται στον προϋπολογισμό λειτουργίας του εκτελεστικού οργανισμού, εκδίδεται από την Επιτροπή, μετά από γνωμοδότηση του Ελεγκτικού Συνεδρίου και σύμφωνα με τη διαδικασία που προβλέπεται στο άρθρο 142 του δημοσιονομικού κανονισμού που εφαρμόζεται για τον γενικό προϋπολογισμό των Ευρωπαϊκών Κοινοτήτων.

Άρθρο 16

Δημοσιονομικός κανονισμός που εφαρμόζεται για τις λειτουργικές πιστώσεις

1. Εφόσον, δυνάμει των διατάξεων του άρθρου 6 σημείο γ), η Επιτροπή αναθέσει στον εκτελεστικό οργανισμό καθήκοντα δημοσιονομικής εκτέλεσης των λειτουργικών πιστώσεων για κοινοτικά προγράμματα, οι εν λόγω πιστώσεις παραμένουν εγγεγραμμένες στον γενικό προϋπολογισμό των Ευρωπαϊκών Κοινοτήτων και η εκτέλεσή τους πραγματοποιείται με άμεσο καταλογισμό στον εν λόγω προϋπολογισμό.

2. Ο διευθυντής είναι ο εντεταλμένος διατάκτης του εκτελεστικού οργανισμού όσον αφορά την εκτέλεση των εν λόγω λειτουργικών πιστώσεων και, προς τον σκοπό αυτό, τηρεί τις υποχρεώσεις που απορρέουν από τον δημοσιονομικό κανονισμό που εφαρμόζεται για τον γενικό προϋπολογισμό των Ευρωπαϊκών Κοινοτήτων.

Άρθρο 17

Προγράμματα που χρηματοδοτούνται από άλλες πηγές εκτός του γενικού προϋπολογισμού

Οι διατάξεις των άρθρων 13 και 16 εφαρμόζονται με την επιφύλαξη των ειδικών διατάξεων που προβλέπονται από τις νομικές βάσεις σχετικά με προγράμματα που χρηματοδοτούνται από άλλες πηγές εκτός του γενικού προϋπολογισμού των Ευρωπαϊκών Κοινοτήτων.

Άρθρο 18

Προσωπικό

1. Το προσωπικό του εκτελεστικού οργανισμού υπόκειται στους κανονισμούς και τις ρυθμίσεις που εφαρμόζονται για τους μονίμους υπαλλήλους και το λοιπό προσωπικό των Ευρωπαϊκών Κοινοτήτων. Η διευθύνουσα επιτροπή θεσπίζει, κατόπιν συμφωνίας με την Επιτροπή, τις απαραίτητες λεπτομέρειες εφαρμογής.

2. Το προσωπικό του εκτελεστικού οργανισμού αποτελείται, αφενός από μονίμους υπαλλήλους της Κοινότητας, οι οποίοι αποσπώνται από τα θεσμικά όργανα και διατίθενται στον εκτελεστικό οργανισμό ως έκτακτοι υπάλληλοι για να καταλάβουν θέσεις αρμοδιότητας και, αφετέρου, από το λοιπό προσωπικό που προσλαμβάνεται από τον εκτελεστικό οργανισμό με ανανεώσιμες συμβάσεις. Η φύση της σύμβασης, ιδιωτική ή δημόσια, και η διάρκεια των υποχρεώσεων που συνδέει τους υπαλλήλους αυτούς με τον εκτελεστικό οργανισμό, καθώς και τα κριτήρια των απαιτούμενων προσόντων, αποτελούν συνάρτηση της ιδιομορφίας του περιεχομένου και της διάρκειας των προς εκτέλεση καθηκόντων, στο πλαίσιο της τήρησης της ισχύουσας νομοθεσίας των κρατών μελών.

3. Το πρωτόκολλο για τα προνόμια και τις ασυλίες των Ευρωπαϊκών Κοινοτήτων εφαρμόζεται τόσο στον εκτελεστικό οργανισμό όσο και στο προσωπικό του.

Άρθρο 19

Έλεγχοι

1. Η εφαρμογή των κοινοτικών προγραμμάτων που ανατίθενται στους εκτελεστικούς οργανισμούς υπόκειται στον έλεγχο της Επιτροπής. Ο έλεγχος αυτός ασκείται σύμφωνα με τις λεπτομέρειες που καθορίζει η Επιτροπή δυνάμει του άρθρου 6 τρίτο εδάφιο.

2. Τα καθήκοντα του εσωτερικού ελεγκτή και του δημοσιονομικού ελεγκτή ασκούνται εντός των εκτελεστικών οργανισμών από τις αρμόδιες υπηρεσίες της Επιτροπής.

3. Η Επιτροπή και ο εκτελεστικός οργανισμός εξασφαλίζουν την εφαρμογή των συστάσεων του εσωτερικού ελεγκτή, ο καθένας σύμφωνα με τις αντίστοιχες αρμόδιοτητές του.

4. Η ευρωπαϊκή υπηρεσία για την καταπολέμηση της απάτης (OLAF) διαθέτει έναντι του εκτελεστικού οργανισμού και του συνόλου του προσωπικού του τις ίδιες εξουσίες που διαθέτει έναντι των υπηρεσιών της Επιτροπής. Από τη σύστασή του, ο εκτελεστικός οργανισμός προσχωρεί στην διοργανική συμφωνία σχετικά με τις εσωτερικές έρευνες της ευρωπαϊκής υπηρεσίας για την καταπολέμηση της απάτης (OLAF). Η διευθύνουσα επιτροπή επισημοποιεί την εν λόγω προσχώρηση και θεσπίζει τις απαραίτητες διατάξεις για να διευκολυνθεί η διεξαγωγή εσωτερικών ερευνών από την OLAF.

5. Το Ελεγκτικό Συνέδριο εξετάζει τους λογαριασμούς του εκτελεστικού οργανισμού, σύμφωνα με το άρθρο 248 της συνθήκης.

6. Κάθε πράξη του εκτελεστικού οργανισμού, και ιδίως κάθε απόφαση, καθώς και όλες οι συμβάσεις που συνάπτονται από αυτόν, πρέπει να προβλέπουν ρητά ότι ο εσωτερικός ελεγκτής της Επιτροπής, η υπηρεσία για την καταπολέμηση της απάτης και το Ελεγκτικό Συνέδριο, μπορούν να προβαίνουν σε ελέγχους των φακέλων και, εφόσον παρίσταται ανάγκη, σε επιτόπου ελέγχους, συμπεριλαμβανομένων των ελέγχων που διενεργούνται στους τελικούς δικαιούχους κονδυλίων και, ενδεχομένως, στους ενδιάμεσους φορείς που τους διανέμουν.

Άρθρο 20

Ευθύνη

1. Η συμβατική ευθύνη του εκτελεστικού οργανισμού διέπεται από τον νόμο που εφαρμόζεται για κάθε συγκεκριμένη σύμβαση.

2. Όσον αφορά τη μη συμβατική ευθύνη, ο εκτελεστικός οργανισμός πρέπει να αποκαθιστά, σύμφωνα με τις γενικές αρχές που είναι κοινές στις νομοθεσίες των κρατών μελών, τις ζημίες που προκάλεσε ο ίδιος ο οργανισμός ή υπάλληλοί του κατά την άσκηση των καθηκόντων τους. Το Δικαστήριο των Ευρωπαϊκών Κοινοτήτων είναι αρμόδιο για την επίλυση των διαφορών σχετικά με την αποκατάσταση των εν λόγω ζημιών.

3. Η προσωπική ευθύνη των υπαλλήλων του έναντι του εκτελεστικού οργανισμού διέπεται από τις διατάξεις του καθεστώτος που εφαρμόζεται σε αυτούς.

Άρθρο 21

Έλεγχος της νομιμότητας

1. Κάθε πράξη του εκτελεστικού οργανισμού που παράγει δεσμευτικά νομικά αποτελέσματα που να θίγουν τα συμφέροντα τρίτου μπορεί να παραπεμφθεί στην Επιτροπή από το εν λόγω τρίτο μέρος, από κάθε άλλο πρόσωπο άμεσα και μεμονωμένα θιγόμενο ή από κράτος μέλος, προκειμένου να ελεγχθεί ο κανονικός χαρακτήρας του.

2. Η προσφυγή κατατίθεται στην Επιτροπή εντός μηνός από την ημέρα που το αιτούμενο μέρος γνώρισε την αμφισβητούμενη πράξη.

3. Αφού ακούσει την άποψη αφενός του αιτούμενου μέρους και αφετέρου του εκτελεστικού οργανισμού, η Επιτροπή εκδίδει απόφαση σχετικά με την προσφυγή εντός προθεσμίας ενός μηνός. Η απουσία απόφασης εντός αυτής της προθεσμίας ισοδυναμεί με ρητή απόρριψη της προσφυγής.

4. Η Επιτροπή μπορεί να εξετάσει κάθε πράξη του εκτελεστικού οργανισμού εντός μηνός από την ημερομηνία θέσπισης της πράξης και να αποφασίσει, αφού ακούσει την επιχειρηματολογία του εκτελεστικού οργανισμού, την ακύρωσή της.

5. Ο εκτελεστικός οργανισμός πρέπει να λάβει τα αναγκαία μέτρα [το ταχύτερο δυνατό] ώστε να δοθεί συνέχεια στις αποφάσεις που εκδίδονται από την Επιτροπή δυνάμει του παρόντος άρθρου.

Άρθρο 22

Πρόσβαση στα έγγραφα και εξασφάλιση του απόρρητου

1. Ο εκτελεστικός οργανισμός υπόκειται στις διατάξεις του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου [6] για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής όταν του ζητείται πρόσβαση σε έγγραφο υπό την κατοχή του.

[6] ΕΕ L 145 της 31.5.2001, σ. 43.

Οι ιδιαίτερες διατάξεις που είναι αναγκαίες για την εφαρμογή αυτών των κανόνων θεσπίζονται από τη διευθύνουσα επιτροπή το αργότερο εντός έξι μηνών από την σύσταση του εκτελεστικού οργανισμού.

2. Τα μέλη της διευθύνουσας επιτροπής, ο διευθυντής και τα μέλη του προσωπικού, ακόμα και μετά από την οριστική λήξη των αντιστοίχων καθηκόντων τους, καθώς και κάθε άτομο που συμμετέχει στις δραστηριότητες του εκτελεστικού οργανισμού, υποχρεούνται να μην διαδίδουν τις πληροφορίες οι οποίες, λόγω της φύσης τους, καλύπτονται από το επαγγελματικό απόρρητο.

Άρθρο 23

Επιτροπή

1. Η Ευρωπαϊκή Επιτροπή επικουρείται από επιτροπή η οποία ονομάζεται « επιτροπή εκτελεστικών οργανισμών », αποτελείται από εκπροσώπους των κρατών μελών και προεδρεύεται από τον εκπρόσωπο της Επιτροπής.

2. Στην περίπτωση που πραγματοποιείται αναφορά στην παρούσα παράγραφο, εφαρμόζεται η ρυθμιστική διαδικασία που προβλέπεται στο άρθρο 5 της απόφασης 1999/468/ΕΚ, με τήρηση των διατάξεων του άρθρου 7 της εν λόγω απόφασης.

3. Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ καθορίζεται σε τρεις μήνες.

Άρθρο 24

Αξιολόγηση

Από την Επιτροπή διεξάγεται εξωτερικός έλεγχος αξιολόγησης για τα τρία πρώτα έτη λειτουργίας κάθε εκτελεστικού οργανισμού, ο οποίος υποβάλλεται στην διευθύνουσα επιτροπή του εκτελεστικού οργανισμού, στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο.

Άρθρο 25

Έναρξη ισχύος

Ο παρών κανονισμός αρχίζει να ισχύει την [.....] ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Πρόεδρος